ana Jesusũ hatu yuikĩ:
—Txanima ẽ matu yuiai nĩkakãwẽ.
Tsuara txashuwã meketi shuiwẽ hikiama hamauri hawẽ keneki inakaĩ butumisrã,
yumetsubuki.
Hakia hanu hikiti shui kayabi bepẽshuni hikimisrã,
txashuwã mekenika kayabiki.
Hamẽ kene shui mekenikatũ txashuwã uĩkĩ bepẽshuna hawẽ ibuã txashuwã tibi hawẽ kenawẽ kenapakea hawẽ hui nĩkatã kaĩbiranaibũ
hawenas kaĩmakĩ dasibi kenakĩ keyubaĩkĩ bepuaya hawẽ hui nĩkabaĩkĩ txibãmisbuki.
Hanushũ huni betsã hatu iyunũ ishũ hatu kenariabaina hawẽ hui nĩkama txibãma pashai hamakiri bumisbuki— akĩ
txashuwã miyuikiri hãtxa huneawẽ Jesusũ hatu yuikĩ hatu yusĩpaia tsuã nĩkabumahairawẽ taeshũ
judeu shanẽ ibubu Jesusũ ana hatu yuikĩ:
—Ikũkĩ ẽ matu yuiaii.
Hanu txashuwã hikiti shuirã,
habia ẽ eaki.
Ẽ huriama habu dukũ bea dasibibu ẽ kenawẽ parananãkubaĩmisburã,
yumetsu keskabukẽ txashuwã pepabũ hatũ hãtxa nĩkama ikubainibuki.
Hakia hanu hikiti shuirã,
ẽ eaki.
Tsuara eanu hikiaibu ẽ hatu mekekubaĩshanaii,
Deusunabu hatu wakinã.
Txashuwã meke pehairawakĩ hatu bitxitã kaĩmakĩ basi pepa pimakĩ ẽ hatu ama keska wakubaĩshanaii.
Huni itxakanikairã,
yumetsukĩ detekĩ yamawai parananaĩ bemisbuki.
Hakia hatu hiwekuĩmai ikibi imairã,
ẽ ea huniki,
unãnuma itxapa hatu inãkĩ yauxiama hatu kuxipa wairã.
Earã,
ẽ matũ mekenã pepaki.
Mekenã pepatunã hawẽ txashuwã mekei yauxi mawashũtiruki.
Hakia dayarũ pei binũ ika dayakĩ txashuwã mekeshunaya hanua kamã inu pubenẽ txashuwã pinũ ika huaya betxitã hawenamawẽ taea txashuwãki petxitã henebaini pashaya inawã bestibu atxikẽ hatiri pashai benumisbuki.
Hanua dayaru txashuwãwẽ nuiama pei besti binũ ika mese huaya pashamisbuki.
Haska inũ,
Ẽ Epã ea unãnũ eãri ẽ Epa ẽ unaĩ keska wakĩ enabu txashuwã keskabu ẽ hatu unãyã habũri ea unãkanikiki.
Haskakẽ ẽ mekenã pepawẽ taea enabu txashuwã keskabu ẽ hatu mawashũtiruki.
Nenu besti enabumaki,
na txashuwã kene anuarã.
Hakia txashuwã betsaburi Deusũ ea ma yununiki.
Israelbumabiakẽ haturi ẽ mekekubaĩshanaii.
Ẽ hui nĩkaibu txashuwã shukua bestitxai mekenika bestitxaiya keska Israelbũ ea ikũwaĩbube Deusũ enabu dasibi ea iweshũshãkanikiki,
hatuki dasi wakinã.
Haska inũ,
hawẽ mawati kuxipa inũ hawẽ bestẽti kuxipa ẽ Epã ea yununi ẽ hayaki.
Ana bestẽkatsi ẽ hiwea yauxiama ẽ mawashanaiwẽ taea ẽ Epã ea abui ewẽ nuikiki.
Haskakẽ tsuã ea debu watirumaki.
Hakia ikatsis iki ibubis ẽ xinãnẽ ẽ debutiruki.
Mawakĩ ẽ hiwea ẽ henexina ẽ ana bitiruki,
ha kuxipa ẽ Epã ea yununiwẽ taearã— hatu waya
Jesusũ hãtxa nĩkatã judeu shanẽ ibubũ xinã dabe wai pashkakĩ
betsabũ yuikĩ:
—Yushĩ txakabu haya patapaki.
Haskakĩ nũ nĩkakubaini ikanai?
— hatu waibũ
betsabũri yuikĩ:
—Yushĩ txakabu hayatũ pepa hãtxa yuitirumaki.
Yushĩ txakabuyatunã,
bekũ shushawatirumariki.
Haskawẽ taea Jesus huni pepaki— ibaini buaibũ